אלקטרה נדל"ן

**אלקטרה נדל"ן בע"מ** היא חברה ציבורית ישראלית שנוסדה בשנת 1972 ופועלת בתחומי הנדל"ן המניב בישראל ובעולם. בעלת השליטה בחברה היא חברת אלקו החזקות. מנכ"ל החברה הוא אמיר יניב. מאז אוגוסט 2005 ניירות הערך של החברה נסחרים בבורסה לניירות ערך בתל אביב.
## היסטוריה
החברה הוקמה בשנת 1972 בשם "פ. ק. חברה לשווק והפצת מוצרי תעשייה בע"מ". בשנת 1989 שונה שמה ל"אלקטרה אשראית בע"מ" ובאוגוסט 1994 שונה שמה לשם הנוכחי והיא החלה בפעילות בתחום הנדל"ן בישראל. בין השאר רכשה או הקימה בניין משרדים בפארק מת"ם בחיפה, בניין משרדים באזור התעשייה רעננה, בהרצליה פיתוח, "אילון ביזנס סנטר" בתל אביב ועוד.

בשנת 1997 החלה החברה בפעילות מחוץ לישראל, שרכשה בניין משרדים בעיירה ווטפורד, שמצפון ללונדון, תמורת כ-8 מיליון ליש"ט; הבניין היה מושכר במלואו לממשלת בריטניה לתקופת שכירות מינימלית של 12 שנה, בתשואה שנתית של מעל 10%. זמן קצר אחר כך רכשה החברה בניין משרדים ב, שהיה מושכר לחברת בריטיש טלקום ובניין משרדים נוסף ליד ארמון בקינגהאם. באוגוסט 2002 רכשה 3 בנייני משרדים, כולל בנין משרדים של הנהלת בנק לוידס בעסקת מכירה וחכירה.

תוך שנים ספורות הרחיבה את פעילותה מחוץ לישראל מעבר ל גם לקנדה, גרמניה, ארצות הברית ומזרח אירופה; תוך התמקדות ברכישת בנייני משרדים המושכרים לשוכרים חזקים, בתשואה גבוהה יחסית. עד שנת 2005 הצליחה החברה בסך הכל לצבור 49 נכסים. ביולי 2005 גייסה החברה 220 מיליון שקל בהנפקת איגרות חוב, וחודש אחר כך ביצעה הנפקה ראשונה לציבור של מניות בבורסת תל אביב. בסך הכל גייסה כ-370 מיליון שקל לפי שווי שוק של 900 מיליון שקל.

לאחר ההנפקה הרחיבה החברה את השקעותיה בארצות הברית, והחלה בפעילות גם בתחום המלונות, שנכנסה כשותפה לעסקת מכירה וחכירה, שארגן איש העסקים יגאל אהובי וחברת "דלק נדל"ן", לרכישת 47 מלונות של רשת מריוט בבריטניה תמורת 8.7 מיליארד שקל. בנוסף רכשה את מלון הילטון אנטוורפן תמורת 49 מיליון יורו.

במאי 2007 רכשה החברה מחצית ממגרש שעליו הוקם מגדל אמפא ברחוב יגאל אלון בתל אביב, תמורת 90 מיליון שקל, ומכרה את חלקה בפרויקט באוקטובר 2014, תמורת כ-300 מיליון שקל. את שנת 2008 סיימה ברווח של 136.6 מיליון שקל.

בעקבות המשבר הכלכלי העולמי ב-2008 החברה נאלצה לממש את רוב הנכסים שלה באירופה וארצות הברית, כדי לעמוד בהתחייבויותיה לבעלי איגרות החוב שלה ובנקים שסיפקו לה הלוואות במאות מיליוני שקלים, ולהוריד את רמת המינוף הפיננסי שלה. את שנת 2012 סיימה בהפסד של 159 מיליון שקל ואת 2013 בהפסד של 107 מיליון שקל.

החל משנת 2015 החברה החלה להתמקד בהשקעה במקבצי דיור בארצות הברית.

## פעילות
נכון ל-2026 מחזיקה ומנהלת החברה חמש פלטפורמות השקעה:
# מתחמי דיור – החל משנת 2016 עוסקת החברה, באמצעות חברות בנות וקשורות, בהשקעה במתחמי דיור בעיקר בדרום מזרח ארצות הברית, הן באמצעות השקעות הוניות והן באמצעות ביצוע עסקאות מימון (קרנות חוב) בתחום זה.
# חוב למתחמי דיור – מימון רכישת מתחמי דיור, עבור רוכשים או בעלי נכסים מנוסים עם מקורות הון מוגבלים.
# בתים פרטיים להשכרה – בשנת 2020 החליטה החברה להקים פלטפורמת השקעות וניהול נכסים משותפת באמצעות שותפות אסטרטגית עם חברת ניהול מקומית אמריקאית בשם Transcendent Investment Management (TIM). המודל העסקי כולל ביצוע רכישות ישירות של בתים חדשים מקבלנים, בהיקפים גדולים ובהנחות ממחירי השוק, אכלוסם ותפעולם, קבלת תזרים שוטף יציב לאורך תקופת ההחזקה ומימוש בחלוף תקופה קצובה לרוב (3–5 שנים) במתחמים (פורטפוליו) כתיקים מניבים.
# מלונאות – בשנת 2021 הקימה החברה קרן נדל"ן להשקעה במלונות. במרץ 2022 גייסה הקרן 500 מיליון דולר.
# משרדים בבריטניה – בנובמבר 2021, הודיעה החברה על כניסה מחדש לתחום המשרדים בבריטניה, במטרה לנצל את פערי הביקוש בין נכסי משרדים מיושנים ולא אטרקטיביים (Grade B/C) לנכסי משרדים מודרניים ואטרקטיביים (GradeA). פערי ביקוש אלו גדלו בעקבות מגפת הקורונה וצפויים לגדול עוד יותר עד 2030 לאור רגולציה ממשלתית מתוכננת בתחום ההתייעלות האנרגטית (EPC). מטרה זו תושג באמצעות יישום מודל עסקי המבוסס על אסטרטגיית השבחה (Value Add) הכוללת שיפוץ של נכסי משרדים Grade B/C ל-Grade A הממוקמים במיקומים מרכזיים.

## קישורים חיצוניים
* 

## הערות שוליים

קטגוריה:חברות הנסחרות בבורסה לניירות ערך בתל אביב
קטגוריה:אלקטרה
קטגוריה:חברות נדל"ן ובנייה ישראליות
קטגוריה:תל אביב-יפו: חברות